REPUBLIKA HRVATSKA

GRAD ZAGREB

OSNOVNA ŠKOLA PAVLEKA MIŠKINE

Sveti Duh 24, Zagreb
KLASA: 007-04/26-02/3
URBROJ: 251-131-2

U Zagrebu, 07.07.2026.
Z A P I S N I K 

s 9. sjednice Školskog odbora Osnovne škole Pavleka Miškine održane u utorak, 07.07.2026. s početkom u 8,15 sati u prostorijama škole.

Prisutni: Nikolina Matovina Hajduk, Martina Hrdalo, Marija Markl, Milica Konta, Goran Jukić, Lina Rajković, Maja Muškić Treber
Odsutni: 
Ostali prisutni: Vesna Vrbanović Jančić, ravnateljica, Darko Tukač, tajnik škole

Predsjednica Školskog odbora pozdravlja sve prisutne, konstatira kvorum i otvara sjednicu Školskog odbora čitajući i predlažući sljedeći:

DNEVNI RED

1. Verifikacija zapisnika s 8. sjednice Školskog odbora

2. Izvršenje zaključaka s 8. sjednice Školskog odbora

3. Podnesak Mare Miloš

4. Različito

Predloženi dnevni red jednoglasno je usvojen.
Ad 1.)
Predsjednica Školskog odbora prelazi na prvu točku dnevnog reda odnosno na verifikaciju zapisnika s 8. sjednice Školskog odbora.

Primjedbi na zapisnik nema, te se isti usvaja jednoglasno.
Ad 2.)

Predsjednica Školskog odbora prelazi na drugu točku dnevnog reda te konstatira kako su svi Zaključci s 8. sjednice Školskog odbora izvršeni.
Ad 3.)

Predsjednica Školskog odbora prelazi na treću točku dnevnog reda te članove Školskog odbora obavještava o dopisu pomoćne radnice u kuhinji Mare Miloš koji je od strane Gradskog ureda za obrazovanje sport i mlade dostavljen Školskom odboru.

Predsjednica Školskog odbora riječ daje sindikalnoj povjerenici koja je preuzela prava i obveze radničkog vijeća Nikolini Matovini Hajduk koja govori o događajima koji kreću od 2012. godine te napominje kako je sudjelovala na nekoliko sastanaka s kuhinjskim osobljem kao sindikalni povjerenik. Gđa. Matovina Hajduk napominje kako je jednom prilikom bivša kuharica gđa. Mikša prijavila kuhara gosp. Benjaka kako pred djelatnicima i djecom u kuhinji pokazuje spolovilo, nadalje navodi kako je u ovom slučaju proveden postupak te su održani sastanci kuhinjskog osoblja sa sindikalnim povjerenicima, a na kojemu je kao svjedok navedenoga događaja istaknuta učiteljica Škrhak koja se zatim pisanim putem očitovala kako su tvrdnje neistinite te kako nije vidjela da gosp. Benjak pokazuje spolovilo te se ispostavilo da je to sve neistina. Gđa. Matovina Hajduk napominje kako je situacija neistinitog prijavljivanja prema kuharu gosp. Benjaku bilo mnogo te navodi još nekoliko primjera. Gđa. Matovina Hajduk nadalje navodi kako je nećak gđe. Miloš bio učitelj matematike u našoj školi, a koji je iz škole otišao premještajem, a koji se kandidirao i za ravnatelja škole i koji je izgubio od sadašnje ravnateljice gđe. Vrbanović Jančić te kojemu je gđa. Miloš ujna. Gđa. Matovina Hajduk navodi kako su sudionici bili još neki djelatnici koji danas više nisu u školi.
Ravnateljica je također ispričala o događajima koji su počeli 2012. godine u školskoj kuhinji između djelatnika Mirjane Mikše, Mare Miloš i Saše Benjaka. Ravnateljica napominje kako ova situacija traje od 2012. godine te od kada je gosp. Benjak zaposlen i počeo kuhati, kada je naveo da se njemu čini da poslovanje školske kuhinje nije dobro jer je u skladištu znao naći namirnice kojima je istekao rok trajanja, kuharica je naručivala meso kada nije bilo meso na jelovniku te je tada ravnateljica napravila podjelu posla u kojoj je tjedan dana kuhao on, a tjedan dana bivša kuharica gđa. Mikša te su oni i naručivali namirnice. Ravnateljica navodi kako je od toga trenutka poslovanje školske kuhinje krenulo u pozitivu te su tada krenule razne pritužbe u vezi uznemiravanja kuhara, stoga se u školu uveo i video nadzor za kontroliranje kojeg je ravnateljica provela mnogo vremena i nije se utvrdilo da bi kuhar nekoga seksualno uznemiravao. Ravnateljica navodi kako su sudionici bili još neki djelatnici koji danas više nisu u školi. Ravnateljica nadalje napominje kako je 2017. godine kuharica gđa. Mikša uhvaćena u krađi namirnica te joj je uručen izvanredni otkaz ugovora o radu o čemu je i vođen sudski spor koji je škola pravomoćno dobila. Ravnateljica nadalje napominje kako Školski odbor od 2012. godine kontinuirano poduzima radnje vezane za ovaj predmet, škola je poduzimala sve u skladu sa zakonom: nakon prve prijave 2012. održano je niz sastanaka s osobom za zaštitu dostojanstva, sastanak s predstavnicima sindikata SHU i Preporod i pravnicama oba sindikata, predložena je medijacija, postavljen je i videonadzor u kuhinju na prijedlog ravnateljice. Ravnateljica nadalje ističe presudu Županijskog suda u Bjelovaru na koju se kontinuirano poziva gđa. Miloš te navodi kako su dva puta prvostupanjske presude bile u korist škole, a na koncu je sukladno presudi Županijskog suda u Bjelovaru djelomično usvojena žalba tužiteljice Mare Miloš i djelomično preinačena prvostupanjska presuda. Ravnateljica nadalje navodi kako je škola u potpunosti i na vrijeme postupila prema presudi te prema gđi. Miloš nema drugih obaveza. Ravnateljica nadalje napominje kako je gđa. Miloš bila vrlo dugo na bolovanju, a povratkom na rad 2023. godine ravnateljica je donijela odluku o radnom vremenu kako bi  škola poštivala presudu da Mara Miloš ne radi u istoj smjeni kao kuhar Saša Benjak. Gđa. Miloš je pokrenula sudski spor zbog Odluke o radnom vremenu, premda se prije toga nije žalila Školskom odboru za zaštitu prava iz radnog odnosa, Općinski sud je donio presudu kojom se potvrđuje ispravnost Odluke o radnom odnosu, a gđa. Miloš se žalila na tu presudu Županijskom sudu koji još nije donio presudu. Ravnateljica nadalje napominje kako je gđa. Miloš pokrenula i novi spor za razliku plaće dok je na bolovanju. Trenutno je gđa. Miloš na bolovanju od 17.4.2025. godine, a ravnateljica napominje kako gđa. Miloš navodi da dobiva stalne mailove s posla od poslodavca koji ju uznemiruju. Ravnateljica odgovorno tvrdi kako škola gđi. Miloš ne šalje nikakve mailove koji bi ju mogli uznemiriti. Ravnateljica nadalje naglašava kako je škola 20.9.2023. dobila dopis HZZO-a kojim se školu obavještava kako je Mara Miloš prekršila Članak 53. stavak 1, točka 6 Zakona o obveznom zdravstvenom osiguranju te da škola neće dobiti refundaciju bolovanja Mare Miloš u razdoblju 1.12.2021. do 4.1.2023. Ravnateljica nadalje napominje kako je Školski odbor u prethodnom sazivu raspravljao o podnescima Mare Miloš na svojim sjednicama, a posljednje na 33. sjednici održanoj 12.6.2024. godine kada je na sjednicu bila pozvana gđa Miloš kako bi članovima iznijela svoje probleme, na toj sjednici Mara Miloš nije željela razgovarati sa članovima Školskog odbora, nego je samo podijelila kuverte sa sudskim presudama vanjskim članovima i otišla sa sjednice.
Gosp. Jukić navodi kako je i sam bio član prethodnog saziva školskog odbora te potvrđuje da je gđa. Miloš bila pozvana na sjednicu tadašnjeg saziva Školskog odbora te kako na toj sjednici gđa. Miloš nije željela razgovarati sa članovima Školskog odbora, nego je samo podijelila kuverte vanjskim članovima Školskog odbora i otišla sa sjednice.

Školski odbor nadalje raspravlja o tome kako u ovom slučaju zaštiti ugled i dostojanstvo škole.
Školski odbor raspravlja o tekstu odgovora Gradskom uredu za obrazovanje, sport i mlade.

Nakon provedene rasprave predsjednica Školskog odbora stavlja na glasovanje tekst odgovora koji će se dostaviti Gradskom uredu za obrazovanje, sport i mlade te se on jednoglasno usvaja.
Zaključak 1/9
Gradskom uredu za obrazovanje, sport i mlade će se dostaviti odgovor Školskog odbora na dopis pomoćne radnice u kuhinji Mare Miloš.

Odgovor na dopis se prilaže zapisniku i postaje njegov sastavni dio.

Ad 4.)

Predsjednica Školskog odbora prelazi na četvrtu točku dnevnog reda te konstatira kako pod ovom točkom dnevnog reda nema daljnje rasprave.

Nakon što je iscrpljen dnevni red predsjednica Školskog odbora zaključuje sjednicu u 9,45 sati.

         Zapisničar                                                             Predsjednica Školskog odbora

     Darko Tukač, mag. admin. publ.


                       Martina Hrdalo, prof.  

